Návrh
Štatút 
Úradu priemyselného vlastníctva Slovenskej republiky

Základné ustanovenia 
Článok 1 

(1)  Štatút Úradu priemyselného vlastníctva Slovenskej republiky (ďalej len „úrad“) na základe zákonov a ostatných všeobecne záväzných právnych predpisov podrobnejšie vymedzuje pôsobnosť a úlohy úradu, ustanovuje zásady jeho činnosti a vnútornej organizácie a upravuje vzťahy úradu k ostatným ústredným orgánom štátnej správy, ďalším orgánom a organizáciám. 
(2) Úlohy, zásady činnosti a organizácie úradu uvedené v štatúte sú záväzné pre vydanie organizačného poriadku úradu. 

Článok 2

(1) Úrad pôsobí na základe zákona  č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 
(2) Úrad je služobným úradom podľa osobitného právneho predpisu^1). 
(3) Úrad je rozpočtovou organizáciou, ktorá je svojimi príjmami a výdavkami napojená na štátny rozpočet Slovenskej republiky^2).
(4) Úrad je právnickou osobou. 
(5) Sídlom úradu je Banská Bystrica.
(6) Úrad má dislokované pracovisko v Bratislave.

Článok 3 
Pôsobnosť úradu 

(1)	 Úrad je ústredným orgánom štátnej správy Slovenskej republiky pre oblasť priemyselného vlastníctva^3). 
(2)	 Úrad vykonáva štátnu správu v oblasti ochrany vynálezov, úžitkových vzorov, topografií polovodičových výrobkov, dizajnov, ochranných známok, označení pôvodu výrobkov a zemepisných označení výrobkov.
(3)	Úrad spracováva, udržiava a sprístupňuje ústredný fond priemyselnoprávnej literatúry, dokumentácie a dostupných informačných zdrojov a poskytuje verejnosti informácie a informačné služby z oblasti priemyselného vlastníctva.

Článok 4
Hlavné úlohy úradu 

(1) V oblasti ochrany priemyselného vlastníctva plní úrad nasledujúce úlohy: 
a)	prijíma a chronologicky eviduje 

1.	patentové prihlášky, európske patentové prihlášky a medzinárodné prihlášky podľa Zmluvy o patentovej spolupráci^4),  
2.	žiadosti o udelenie dodatkových  ochranných osvedčení na liečivá a na výrobky na ochranu rastlín (ďalej len „dodatkové ochranné osvedčenia“)^4),
3.	prihlášky úžitkových vzorov^5), 
4.	prihlášky topografií polovodičových výrobkov^6), 
5.	prihlášky ochranných známok, medzinárodné prihlášky ochranných známok, žiadosti o premenu prihlášok ochranných známok spoločenstva alebo ochranných známok spoločenstva na prihlášky národných ochranných známok ^7),
6.	prihlášky dizajnov a prihlášky dizajnov spoločenstva^8), 
7.	prihlášky označení pôvodu výrobkov a zemepisných označení výrobkov, žiadosti o medzinárodný zápis označení pôvodu podľa medzinárodného dohovoru, prihlášky označení pôvodu výrobkov a zemepisných označení výrobkov pre poľnohospodárske výrobky alebo potraviny  podľa nariadenia Rady (EHS)^9), námietky proti zápisu označenia pôvodu výrobkov alebo zemepisného označenia výrobkov do registra chránených označení pôvodu a chránených zemepisných označení vedeného Komisiou alebo námietky proti zmene špecifikácie poľnohospodárskeho výrobku alebo potraviny k označeniu pôvodu výrobkov alebo zemepisnému označeniu výrobkov, 
b)	je podacím miestom pre prihlášky ochranných známok spoločenstva,
c)	vykonáva prieskum prihlášok
1.	patentov,
2.	úžitkových vzorov,
3.	dizajnov,
4.	ochranných známok,
5.	označení pôvodu výrobkov a zemepisných označení výrobkov, 
d)	rozhoduje o udeľovaní patentov na vynálezy a dodatkových ochranných osvedčení,
e)	rozhoduje o zápisoch 
1.	úžitkových vzorov,
2.	topografií polovodičových výrobkov,
3.	ochranných známok,
4.	dizajnov,
5.	označení pôvodu výrobkov a zemepisných označení výrobkov 
do registrov úradu a tieto zápisy ako aj udelenie patentov a dodatkových ochranných osvedčení  oznamuje vo Vestníku Úradu priemyselného vlastníctva Slovenskej republiky (ďalej len „ vestník“), 
f)	rozhoduje 
1.	o návrhoch na zrušenie patentov, 
2.	o námietkach proti zverejneným prihláškam ochranných známok, o návrhoch na výmaz ochranných známok, 
3.	o priznaní ochrany a odmietnutí poskytnutia ochrany medzinárodným ochranným známkam na území Slovenskej republiky, o žiadostiach o medzinárodný zápis ochranných známok, o vyhlásení neplatnosti účinkov medzinárodného zápisu ochranných známok vo vzťahu k územiu Slovenskej republiky,
4.	o návrhoch na výmaz dizajnov,
5.	o návrhoch na výmaz úžitkových vzorov, 
6.	o návrhoch na výmaz topografií polovodičových výrobkov, 
7.	o návrhoch na zrušenie označení pôvodu výrobkov a zemepisných označení výrobkov,
8.	o návrhoch na zrušenie dodatkových ochranných osvedčení,
9.	o návrhoch na zmenu dodatkových ochranných osvedčení,
g)	určuje, či predmet opísaný v žiadosti o určenie patrí do rozsahu ochrany určitého 
1.	patentu,  
2.	úžitkového  vzoru,  
3.	dizajnu,  
h)	rozhoduje o rozkladoch podaných proti prvostupňovým rozhodnutiam úradu^10), 
i)   rozhoduje o návrhoch na odňatie ochrany a prepis,
j)   rozhoduje o udelení nútenej licencie na využívanie predmetu chráneného úžitkovým
     vzorom,
k)  vydáva patentové listiny a doklady o práve prednosti z patentových prihlášok,
l)   vydáva dodatkové ochranné osvedčenia,
m) vydáva osvedčenia o zápise 
1.  	úžitkových vzorov,  
2.  	ochranných známok, 
3.	dizajnov, 
4.	označení pôvodu výrobkov a zemepisných označení výrobkov, 
5. 	topografií polovodičových výrobkov 
	do registra,
n)  vydáva doklady o právach prednosti z prihlášok
1.	úžitkových vzorov,  
2.	ochranných známok, 
3.	dizajnov, 
4.	označení pôvodu výrobkov a zemepisných označení výrobkov,
    o)  sprístupňuje preklady a opravené preklady patentových nárokov európskych patentových prihlášok, európskych patentových spisov a zmeneného znenia európskych patentových spisov verejnosti,
p)  vydáva výpisy z registrov podľa osobitného predpisu^11),
q) vyznačuje platnosť udelených patentov, európskych patentov platných v Slovenskej republike a dodatkových ochranných osvedčení v registroch,
r)   predlžuje platnosť zápisov 
1.	úžitkových vzorov,  
2.	ochranných známok,  
3.  dizajnov, 
s) uskutočňuje zápisy záložného práva, licencií, zmien zapísaných údajov, prevodov a      prechodov 
1.	patentov, európskych patentov platných v SR, 
2.	dodatkových ochranných osvedčení, 
3.	úžitkových vzorov,  
4.	ochranných známok,  
5.	dizajnov, 
6.	označení pôvodu výrobkov a zemepisných označení výrobkov,  
7.	topografií polovodičových výrobkov,  
t)  vedie registre 
1.	patentových prihlášok a udelených patentov, európskych patentových prihlášok  a európskych patentov s určením pre Slovenskú republiku, 
2.	dodatkových ochranných osvedčení, 
3.	úžitkových vzorov, 
4.	topografií polovodičových výrobkov,  
5.	ochranných známok, 
6.	dizajnov, 
7.	označení pôvodu výrobkov a zemepisných označení výrobkov,
u)  uskutočňuje zápis ponuky licencie na využívanie vynálezu, ktorý je chránený patentom alebo je predmetom patentovej prihlášky a nútenej licencie na využívanie vynálezu chráneného patentom,
v)  prijíma a vybavuje sťažnosti a oznámenia v oblasti priemyselnoprávnej ochrany^12),
y)	pripája potvrdenia o vykonateľnosti k vykonateľným rozhodnutiam Úradu pre harmonizáciu vnútorného trhu^13). 
(2) Úrad vykonáva odborné skúšky patentových zástupcov, vydáva osvedčenia o úspešnom absolvovaní odborných skúšok patentových zástupcov a vykonáva štátny dohľad nad činnosťou Slovenskej komory patentových zástupcov^14).
(3)  Úrad vydáva vestník, v ktorom uverejňuje najmä údaje o 
a)	zverejnených patentových prihláškach a udelených patentoch, 
b)	zverejnených prekladoch patentových nárokov európskych patentových prihlášok a zverejnených prekladoch patentových spisov európskych patentov s určením pre Slovenskú republiku, 
c)	zverejnených žiadostiach o udelenie dodatkových ochranných osvedčení a udelených dodatkových ochranných osvedčeniach,
d)	zapísaných úžitkových vzoroch, 
e)	zapísaných topografiách polovodičových výrobkov, 
f)	zverejnených prihláškach ochranných známok a zapísaných ochranných známkach, 
g)	medzinárodných zápisoch ochranných známok, 
h)	označeniach pôvodu výrobkov a zemepisných označeniach výrobkov, 
i)	zapísaných dizajnoch, 
j)	ukončenej alebo predĺženej platnosti ochrany, 
k)	zápise zmeny vlastníctva, mena prihlasovateľa či majiteľa licencie, 
l)	ďalších dôležitých úradných oznamoch týkajúcich sa predmetov priemyselného vlastníctva. 
(4)  Úrad zabezpečuje edičnú, publikačnú a distribučnú činnosť týkajúcu sa odborných publikácií z oblasti priemyselného vlastníctva a s ním súvisiacich oblastí. 
(5) Úrad poskytuje verejnosti informácie a informačné služby z oblasti priemyselnoprávnych informácií, zabezpečuje propagáciu a popularizáciu priemyselného vlastníctva v Slovenskej republike a vzdelávanie verejnosti v oblasti priemyselného vlastníctva a priemyselnoprávnych informácií. 

Článok 5 
Iné úlohy úradu 

(1)  Úrad ďalej plní úlohy 
a)	vo vzťahu k štátnemu rozpočtu,
b)	pri správe majetku štátu^15),  
c)	na úseku kontrolnej činnosti^16),  
d)	na úseku obrany,  
e)	na úseku ochrany utajovaných skutočností^17),  
f)	na úseku medzinárodných vzťahov v oblasti priemyselného vlastníctva,  
g)	v oblasti rozvoja jednotného informačného systému^18),  
h)	pri príprave návrhov zákonov a iných všeobecne záväzných právnych predpisov a v oblasti medzirezortného pripomienkového konania spolupracuje so všetkými ústrednými orgánmi štátnej správy, 
i)	ustanovené inými všeobecne záväznými právnymi predpismi a uzneseniami vlády Slovenskej republiky (ďalej len „vláda“). 
(2)  Podrobnejšie vymedzenie úloh uvedených v odseku 1 ustanovuje organizačný poriadok úradu. 

Zásady činnosti a organizácie úradu 
Článok 6 

(1)  Na čele úradu je predseda, ktorého vymenúva a odvoláva vláda. Predseda je za výkon svojej funkcie zodpovedný vláde. 
(2)  Predsedu v čase jeho neprítomnosti zastupuje v rozsahu jeho práv a povinností podpredseda. Predseda môže poveriť podpredsedu aj v iných prípadoch, aby ho zastupoval v rozsahu jeho práv a povinností. Podpredsedu vymenúva  a odvoláva vláda na návrh predsedu.
(3) Služobne najvyšším nadriadeným štátnym zamestnancom v úrade je podľa osobitného právneho predpisu^1) vedúci služobného úradu. 
(4)  Úlohy spojené s odborným, organizačným a technickým zabezpečením činnosti úradu plnia jednotlivé odbory a kancelária predsedu úradu. 
(5)  Na úrade sú tieto stupne riadenia: 
a)	predseda, 
b)	podpredseda, vedúci služobného úradu,
c)	riaditeľ odboru, 
d)	vedúci oddelenia. 

Článok 7 

(1) Úrad sa organizačne člení na odbory. Odbory sa členia na oddelenia. Predseda môže zriadiť odbor, oddelenie, samostatný odbor alebo samostatné oddelenie, prípadne iný špecializovaný útvar úradu. 
(2) Odbor je základným organizačným útvarom úradu. Plní úlohy úradu podľa vymedzených okruhov odborných činností. 
(3) Odbor riadi riaditeľ odboru,  oddelenie vedúci oddelenia a kanceláriu predsedu riadi riaditeľ kancelárie predsedu. 
(4) Na zabezpečenie plnenia úloh úradu zriaďuje predseda stále a dočasné poradné orgány, komisie a pracovné skupiny, ktoré prerokúvajú dôležité otázky súvisiace s činnosťou úradu a pripravujú odborné a koncepčné materiály týkajúce sa činnosti úradu.
(5) Stálym poradným orgánom predsedu je vedenie úradu. Členov vedenia úradu vymenúva a odvoláva predseda. Spôsob práce vedenia úradu upravuje samostatný vnútorný predpis, ktorý vydáva predseda.
(6) Vnútornú organizačnú štruktúru úradu, rozsah pôsobnosti a vzájomné vzťahy organizačných útvarov úradu, rozsah oprávnení a zodpovednosti vedúcich zamestnancov upravuje organizačný poriadok úradu, ktorý vydáva predseda úradu. 
(7) Práva a povinnosti zamestnancov úradu pri výkone prác vo verejnom záujme^19) upravuje pracovný poriadok úradu, ktorý vydáva vedúci služobného úradu. Práva a povinnosti štátnych zamestnancov^1) upravujú služobné predpisy vydané úradom. 

Článok 8 

Úrad sa pri plnení úloh riadi Ústavou Slovenskej republiky, zákonmi a ostatnými všeobecne záväznými právnymi predpismi, uzneseniami vlády, služobnými predpismi, vnútornými  predpismi  úradu a plánom hlavných úloh úradu, ktorý nadväzuje na plán práce vlády a plán legislatívnych úloh vlády. 

Článok 9 
Vzťahy úradu k ústredným orgánom štátnej správy 
a iným orgánom a organizáciám v Slovenskej republike
 
(1) Úrad pri plnení úloh spolupracuje s ministerstvami, ostatnými ústrednými orgánmi štátnej správy a inými orgánmi a organizáciami. Vymieňa si potrebné informácie a podklady a prerokúva opatrenia, ktoré sa dotýkajú ochrany priemyselného vlastníctva v Slovenskej republike. Zároveň koordinuje svoju kontrolnú činnosť s ministerstvami a ostatnými ústrednými orgánmi štátnej správy^3).
(2)  Úrad spolupracuje najmä s 
a)	Ministerstvom financií Slovenskej republiky 
1.	pri tvorbe a realizácii štátneho rozpočtu, 
2.	pri metodickej činnosti vo veciach účtovníctva a  rozpočtovníctva, 
3.	vo veciach správy národného majetku vo verejnoprospešnej a nepodnikateľskej sfére, 
b)	Ministerstvom hospodárstva Slovenskej republiky 
1.	pri realizácii štátnej hospodárskej politiky v oblasti ochrany priemyselného vlastníctva, 
2.	vo veciach konzultácie sporných otázok a stanovísk k predmetom priemyselnoprávnej ochrany,
3.	pri príprave návrhu stanoviska Slovenskej republiky k materiálom Rady EÚ pre konkurenčnú schopnosť, ktoré sa týkajú priemyselného vlastníctva,

c)	Ministerstvom práce, sociálnych vecí a rodiny Slovenskej republiky a s Úradom pre štátnu službu
vo veciach týkajúcich sa otázok pracovnoprávnych a štátnozamestnaneckých vzťahov, zamestnanosti, miezd a iných odmien, sociálneho poistenia a vzdelávania zamestnancov úradu,
d)	Ministerstvom pôdohospodárstva Slovenskej republiky 
1.	vo veciach posudzovania špecifikácie výrobku podľa osobitného predpisu^9),
1.	2.	vo veciach konzultácie sporných otázok a stanovísk k predmetom priemyselnoprávnej ochrany pre oblasť poľnohospodárstva, lesného hospodárstva, pozemkových úprav a ochrany poľnohospodárskej pôdy, závlahových systémov a odvodňovacích systémov, veterinárnej kontroly, veterinárnej inšpekcie a veterinárneho dozoru, rastlinolekárskej starostlivosti, plemenárskeho dozoru, rybárstva v oblasti akvakultúry a morského rybolovu, poľovníctva, potravinárstva a potravinového dozoru,
e)	Ministerstvom školstva Slovenskej republiky 
vo veciach celoživotného vzdelávania,  v oblasti rozvoja vedy a techniky ako i v oblasti ochrany priemyselného vlastníctva, 
f)	Ministerstvom kultúry Slovenskej republiky 
1.	v oblasti vydávania periodických a neperiodických publikácií v časti týkajúcej sa oblasti priemyselnoprávnej ochrany,
2.	v oblasti hromadných informačných prostriedkov, knižnej oblasti týkajúcej sa priemyselnoprávnej ochrany, 
3.	v oblasti poskytovania a výmeny informácií týkajúcich sa duševného vlastníctva,
g)	Ministerstvom zdravotníctva Slovenskej republiky 
v oblasti konzultácie sporných otázok a stanovísk k predmetom priemyselnoprávnej ochrany v oblasti zdravotníctva a humánnej farmácie, 
h)  Ministerstvom vnútra Slovenskej republiky 
v oblasti používania a ochrany štátnych symbolov Slovenskej republiky a otázok archívnictva, 
i)   Ministerstvom zahraničných vecí Slovenskej republiky 
na úseku medzinárodných vzťahov Slovenskej republiky v oblasti priemyselného vlastníctva,
j)   Ministerstvom spravodlivosti Slovenskej republiky 
v oblasti konzultácie sporných otázok a stanovísk v otázkach trestnoprávnych, občiansko-právnych a obchodných, dotýkajúcich sa ochrany priemyselného vlastníctva, 
k)  Úradom vlády Slovenskej republiky
v oblasti kontroly plnenia úloh súvisiacich s výkonom štátnej správy, kontroly plnenia  úloh z uznesení vlády, ako aj kontroly vybavovania petícií a sťažností,
l)   Štatistickým úradom Slovenskej republiky 
 v oblasti poskytovania sociálno-ekonomických informácií, 
m) Národným inšpektorátom práce 
v oblasti riešenia zásadných otázok bezpečnosti a ochrany zdravia pri práci, bezpečnosti technických zariadení a pracovných podmienok, 
n)  Protimonopolným úradom Slovenskej republiky 
 v oblasti ochrany hospodárskej súťaže v podmienkach priemyselnoprávnej ochrany, 
o)  Úradom pre normalizáciu, metrológiu a skúšobníctvo Slovenskej republiky 
v otázkach vydávania stanovísk v oblasti technickej normalizácie, metrológie a skúšobníctva, 
p)  Úradom pre verejné obstarávanie 
vo veciach, ktoré sa dotýkajú ochrany priemyselného vlastníctva v oblasti verejného      obstarávania,

q)  Národným bezpečnostným úradom
             v oblasti ochrany utajovaných skutočností, 
r)   Štátnou pokladnicou
v oblasti realizácie tuzemského a zahraničného platobného styku a spracovania údajov na hodnotenie plnenia rozpočtu verejnej správy,
2.	v oblasti realizácie rozpočtu úradu,
s)	miestnymi orgánmi štátnej správy 
 vo všetkých otázkach priemyselnoprávnej ochrany,
t)   s inými organizáciami na základe dohôd o vzájomnej spolupráci
v oblasti šírenia informácií, popularizácie a propagácie priemyselného vlastníctva v Slovenskej republike.

Článok 10
Vzťahy úradu k medzinárodným, regionálnym a zahraničným  organizáciám a inštitúciám

(1) Úrad pri plnení úloh spolupracuje s medzinárodnými, regionálnymi a zahraničnými  organizáciami a inštitúciami. Vymieňa si potrebné informácie a podklady a prerokúva opatrenia, ktoré sa dotýkajú oblasti ochrany priemyselného vlastníctva v medzinárodnom kontexte, najmä s dopadom na ochranu priemyselného vlastníctva s účinnosťou  pre Slovenskú republiku. 
(2)  Úrad spolupracuje najmä so 
a)	Svetovou organizáciou duševného vlastníctva
pri zabezpečovaní vykonateľnosti medzinárodných zmlúv, dohôd, dohovorov, štandardov a odporúčaní týkajúcich sa priemyselného vlastníctva v Slovenskej republike,
b)	Inštitúciami Európskeho spoločenstva
 pri formovaní a uplatňovaní legislatívy EÚ v oblasti priemyselného vlastníctva,
c)	Európskym patentovým úradom
pri zabezpečovaní vykonateľnosti Európskeho patentového dohovoru v Slovenskej   republike,
d)	Úradom pre harmonizáciu vnútorného trhu
pri zabezpečovaní vykonateľnosti nariadení rady (ES), týkajúcich sa ochranných známok spoločenstva a dizajnov spoločenstva,
e)	zahraničnými národnými a regionálnymi úradmi priemyselného vlastníctva a im zodpovedajúcimi inštitúciami
pri koordinácii národných politík v oblasti priemyselného vlastníctva a  vzájomnej výmene informácií a informačných zdrojov,
f)	Svetovou obchodnou organizáciou
 v oblasti obchodných aspektov súvisiacich s ochranou práv k priemyselnému vlastníctvu.

Záverečné ustanovenia
Článok 11

Zmenu štatútu schvaľuje vláda, ak 
a)	došlo k zásadným zmenám pôsobnosti alebo úloh úradu 
1.	zrušením právnych predpisov alebo iných riadiacich aktov, na ktorých základe úrad plní úlohy, 
2.	vydaním nových právnych predpisov alebo iných riadiacich aktov obsahujúcich úlohy pre úrad, 
3.	presunom pôsobnosti úradu na iný ústredný orgán štátnej správy alebo orgán miestnej štátnej správy alebo územnej samosprávy, 
b)	má dôjsť k závažným zmenám v zásadách činnosti alebo organizácie úradu nad rámec pravidiel ustanovených týmto štatútom. 

Článok 12 

Zrušuje sa štatút Úradu priemyselného vlastníctva Slovenskej republiky schválený uznesením vlády Slovenskej republiky číslo 570 zo dňa 18. augusta 1998.

Článok 13

Tento štatút schválila vláda Slovenskej republiky uznesením číslo … zo dňa  … a nadobúda platnosť a účinnosť dňom jeho schválenia. 

Ing. Darina Kyliánová
predsedníčka ÚPV SR
Banská Bystrica,  …